Reën ontwrig Woods se terugvegpoging | Netwerk24
11 Augustus 2018 08:08
Die tweede ronde van die Amerikaanse PGA-kampioenskap by die Bellerive-buiteklub in St. Louis, Missouri, wat Vrydag weens slegte weer afgelas is, sal Saterdag hervat.
Tiger Woods / Foto: Getty Images
Vrydagmiddag was ’n donderstorm aan die broei, met reën wat kort daarna uitgesak het. Verskeie spelers was toe nog op die baan.
Die tweede ronde behoort teen laat Saterdagoggend voltooi te wees, waarna die derde ronde ’n halfuur later sal begin.
Die Amerikaner Tiger Woods het Vrydag drie voëltjies aangeteken voordat die reën sy terugvegpoging so effens in die wiele gery het, met sy landgenoot Gary Woodland wat die voorloper is.
Woods, wat 70 in die eerste ronde aangeteken het, is een van diegene wat nog sy tweede ronde moet voltooi.
Woodland het reeds die tweede ronde voltooi en spog met tellings van 64 en 66.
Soos wat sake nou staan, loop die Suid-Afrikaner Dylan Frittelli, wat nog die tweede ronde moet voltooi en 73 ná die eerste ronde op die telkaart ingevul het, die gevaar om nie die afsnypunt te haal nie.
Die Amerikaner Phil Mickelson is in dieselfde bootjie, nadat hy ook 73 in die eerste ronde aangeteken het. – Reuters, Sportredaksie
Meer oor: Tiger Woods | Gholf | Phil Mickelson | Dylan Frittelli
Tiger haal huiswerk in voor laaste grote